Oficiālais Vēstnesis L 016 , 18/01/1997 Lpp. 0085 - 0086



Komisijas 20. Direktīva 97/1/EK (1997. gada 10. janvāris), ar ko tehnikas attīstībai pielāgo II, III, VI un VII pielikumu Padomes Direktīvai 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem [1], kurā jaunākie grozījumi izdarīti ar Direktīvu 96/41/EK [2], un jo īpaši tās 12. pantu, pēc apspriešanās ar Kosmetoloģijas zinātnisko komiteju, tā kā Francijas valdība, ievērojot Direktīvas 76/768/EEK 12. pantu, ir informējusi Komisiju par to, ka tā uz vienu gadu pārtrauc laist tirgū par brīvu vai par atlīdzību kosmētikas līdzekļus un personiskās higiēnas līdzekļus, kas satur par sešiem mēnešiem vecāku liellopu un par 12 mēnešiem vecāku aitu vai kazu galvas smadzeņu, muguras smadzeņu vai acu ābolu ekstraktus; tā kā ar Komisijas Lēmumu 96/362/EK [3], ar ko groza Komisijas Lēmumu 96/239/EK [4] par ārkārtas pasākumiem aizsardzībai pret govju sūkļveida encefalopātiju, ir noteikts, ka Apvienotā Karaliste nedrīkst no savas teritorijas uz pārējām dalībvalstīm vai trešām valstīm eksportēt produktus, kas iegūti no Apvienotajā Karalistē kautiem liellopiem un paredzēti lietošanai inter alia kosmētikas līdzekļos, izņemot tos, kuri iekļauti šā lēmuma pielikumā, un ka Apvienotā Karaliste tur minētos produktus atļauj izgatavot tikai uzņēmumos, kas ir oficiālā veterinārajā kontrolē un kas ir pierādījuši, ka darbojas saskaņā ar pielikuma nosacījumiem; tā kā Apvienotajā Karalistē ir govju sūkļveida encefalopātijas (GSE) epizootija; tā kā pašlaik tās ģeogrāfiskā izplatība tomēr nav zināma; tā kā pašlaik slimību nevar atklāt inkubācijas periodā; tā kā zinātniskā pieredze attiecībā uz sūkļveida encefalopātiju pastāvīgi attīstās; tā kā dažādās zinātniskās publikācijās un ziņojumos, ko sniedz tādas atzītas starptautiskās organizācijas kā Pasaules veselības organizācija, var būt jauna informācija; tā kā Kreicfelda-Jakoba slimības paveida (CJD-V) rašanās liecina par iespējamu GSE transmisiju uz cilvēkiem; tā kā cēloniskais sakars starp CJD-V un GSE infekcijas ierosinātāja iedarbību uz iedzīvotājiem tomēr vēl nav pierādīts; tā kā saskaņā ar pašlaik pieejamiem datiem ir bijis iespējams atklāt infekciozitāti ar GSE inficētu liellopu galvas smadzenēs, muguras smadzenēs un acu ābolos; tā kā ir atzīts tas, ka ieteicamās inaktivācijas metodes attiecībā uz galvas smadzeņu, muguras smadzeņu un acu ābolu ekstraktiem nevar izmantot kosmētikas līdzekļu nozarē; tā kā kosmētikas līdzekļu nozarē vairākus gadus ievieš valsts un starptautisko aģentūru ieteikumus, kas attiecas uz GSE; tā kā 1996. gada 22. aprīlī Parfimērijas, kosmētikas līdzekļu un tualetes piederumu nozaru Eiropas asociācija (Colipa) saviem locekļiem ieteica nelietot liellopu audus vai liellopu audu ekstraktus, kas iegūti no galvas smadzenēm, muguras smadzenēm un acīm; tā kā aitu un kazu audus un galvas smadzeņu un muguras smadzeņu, un acu šķidrumus un sastāvdaļas, ko no tiem iegūst, kosmētikas līdzekļos faktiski nelieto; tā kā 1994. gada 21. oktobrī, 1996. gada 29. martā, 11. aprīlī un 18. jūlijā Kosmetoloģijas zinātniskā komiteja sniedza atzinumus par risku, kas rodas, lietojot liellopu izcelsmes kosmētikas līdzekļus, kas var būt GSE infekcijas ierosinātāja transmisīvi; tā kā 1996. gada 2. oktobrī Kosmetoloģijas zinātniskā komiteja sniedza atzinumu par to, ka nevar izslēgt risku, kas saistīts ar liellopu, aitu vai kazu audu un galvas smadzeņu, muguras smadzeņu vai acu šķidrumu un no tiem iegūtu sastāvdaļu lietošanu kosmētikas līdzekļos; tā kā pēc pieredzes ir zināms, ka aitu skrepi nerada draudus cilvēkiem; tā kā jaunākie dati tomēr liecina, ka GSE ierosinātāju var nodot aitām; tā kā tāpēc jāņem vērā tas, ka GSE ierosinātāja transmisijas spektrs neaprobežojas ar aitu skrepi; tā kā tāpēc jāveic pasākumi, lai nodrošinātu patērētāju veselību un drošību, negaidot neapstrīdamu zinātnisku pierādījumu, ka ir cēlonisks sakars starp GSE un CJD vai tās paveidu; tā kā tāpēc ir lietderīgi uz laiku aizliegt tirdzniecību ar dažām liellopu, aitu un kazu izcelsmes kosmētikas līdzekļu sastāvdaļām; tā kā pēc visu minēto elementu izpētes šī direktīva jāpārskata, vēlākais, divus gadus pēc pielikumā noteikto pasākumu ieviešanas; tā kā šajā direktīvā paredzētie pasākumi saskan ar atzinumu, ko sniegusi Komiteja to direktīvu pielāgošanai tehnikas attīstībai, kuras attiecas uz tehnisko šķēršļu atcelšanu kosmētikas līdzekļu tirdzniecībā, IR PIEŅĒMUSI ŠO DIREKTĪVU. 1. pants Direktīvu 76/786/EEK groza, kā noteikts pielikumā. 2. pants Dalībvalstis veic visus pasākumus, kas vajadzīgi, lai nodrošinātu to, ka no 1997. gada 30. jūnija nelaiž tirgū kosmētikas līdzekļus, kas satur vielas, kuras minētas pielikumā. 3. pants Vēlākais, divus gadus pēc šīs direktīvas stāšanās spēkā Komisija iesniedz priekšlikumu par iespējamu šīs direktīvas grozījumu atbilstīgi zinātniskās pieredzes attīstībai. 4. pants 1. Dalībvalstīs, vēlākais, 1997. gada 30. jūnijā stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju. Kad dalībvalstis pieņem minētos tiesību aktus, tajos ietver atsauci uz šo direktīvu, vai šādu atsauci pievieno to oficiālajai publikācijai. Dalībvalstis nosaka kārtību, kā izdarāmas šādas atsauces. 2. Dalībvalstis dara Komisijai zināmus tos savu tiesību aktu noteikumus, kurus tās pieņem jomā, uz ko attiecas šī direktīva. 5. pants Šī direktīva stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. 6. pants Šī direktīva ir adresēta dalībvalstīm. Briselē, 1997. gada 10. janvārī Komisijas vārdā — Komisijas locekle Emma Bonino [1] OV L 262, 27.9.1976., 169. lpp. [2] OV L 198, 8.8.1996., 36. lpp. [3] OV L 139, 12.6.1996., 17. lpp. [4] OV L 78, 28.3.1996., 47. lpp. -------------------------------------------------- PIELIKUMS Direktīvas 76/768/EEK II pielikumam pievieno ierakstu ar šādu numuru: "419. Liellopu, aitu un kazu audi un galvas smadzeņu, muguras smadzeņu, un acu šķidrumi un sastāvdaļas, ko no tiem iegūst." --------------------------------------------------